SET ปิดเช้ารูดหนักเกือบ 15 จุด รับข่าวการเมืองอิตาลี-Bond Yield พุ่ง 3%
SET ปิดเช้ารูดหนักเกือบ 15 จุด รับข่าวการเมืองอิตาลี-Bond Yield พุ่ง 3% โดยดัชนีเช้านี้ปิดที่ระดับ 1,720.02 จุด ลดลง 14.52 จุด หรือ 0.84% มูลค่าการซื้อขาย 3.82 หมื่นลบ.
30 พ.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (30 พ.ค.) ระดับ 1,720.02 จุด ลดลง 14.52 จุด หรือ 0.84% มูลค่าการซื้อขาย 38,249.27 ล้านบาท
ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) เปิดเผยว่า ตลาดหุ้นไทยเช้านี้คาดว่าจะปรับตัวลงในทิศทางเดียวกับตลาดหุ้นในภูมิภาคเอเชียที่ต่างปรับตัวลงกันทั่วหน้า ภายหลังจากที่อิตาลียังไม่สามารถที่จะเลือกนายกรัฐมนตรีขึ้นมาได้ และมีแนวโน้มที่จะต้องจัดการเลือกตั้งใหม่ ทำให้คนวิตกถึงความมั่นคงในยูโรโซน ส่งผลให้อัตราผลตอบแทนพันธบัตร (Bond Yield) อายุ 10 ปี ของอิตาลี พุ่งขึ้น 3%
ทั้งนี้ สร้างความกังวลมากให้กับนักลงทุน และเงินยูโรก็อ่อนค่าหนักมากเมื่อเทียบกับเงินดอลาร์สหรัฐฯ เนื่องจากมีการหลีกเลี่ยงการลงทุนในสินทรัพย์เสี่ยงหันไปสู่สินทรัพย์ที่ปลอดภัย ทำให้ Bond Yield อายุ 10 ปี ของสหรัฐฯได้อ่อนลงมาอยู่ที่ 2.8%
นอกจากนี้ราคาน้ำมันก็ปรับตัวลงด้วยทำให้ไปกดดันหุ้นในกลุ่มพลังงานให้ปรับตัวลงตาม ขณะที่นักลงทุนต่างชาติก็คาดว่าจะยังคงขายต่อเนื่องในหุ้นหลัก ๆ พร้อมให้ติดตามวันนี้ศาลรัฐธรรมนูญนัดวินิจฉัยร่างกฎหมายว่าด้วยการเลือกตั้งสมาชิกสภาผู้แทนราษฎร (ส.ส.) และในวันพรุ่งนี้ (31 พ.ค.) การปรับลดน้ำหนักหุ้นไทยก็มีผลตามที่ทาง MSCI ได้ประกาศไว้
พร้อมให้แนวรับ 1,724 จุด ส่วนแนวต้าน 1,738 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย 5,748.64 ล้านบาท ปิดที่   50.50 บาท เพิ่มขึ้น  0.25 บาท
SCC     มูลค่าการซื้อขาย 2,751.23 ล้านบาท ปิดที่  452.00 บาท ลดลง  12.00 บาท
IVL     มูลค่าการซื้อขาย 2,197.97 ล้านบาท ปิดที่   57.25 บาท ลดลง   3.00 บาท
PTTEP   มูลค่าการซื้อขาย 2,057.30 ล้านบาท ปิดที่  131.00 บาท ราคาไม่เปลี่ยนแปลง
EA      มูลค่าการซื้อขาย 1,935.96 ล้านบาท ปิดที่   38.75 บาท ลดลง   1.75 บาท